Leer die kuns van gedigte skryf by twee bekende digters - LitNet | LitNet
Leer die kuns van gedigte skryf by twee bekende digters LitNet2012-10-24
SkryfNet word ondersteun deur die LW Hiemstra Trust en onderskryf deur LitNet Akademies Kuberklas.
Wie kan inskryf? Enige leerder wat in 2013 in graad 10, 11 of 12 is, kan per e-pos inskryf. Vyf deelnemers sal uit die aansoeke gekies word.
Die slypskool sal van Februarie 2013 tot April 2013 duur. Die hele slypskool vind in die kuberruim plaas.
Vyf deelnemers sal uit die aansoeke gekies word om aan die aanlyn-slypskool deel te neem. Twee gedigte deur elke deelnemer sal op LitNet geplaas word.
Die twee inwonende digters, Danie Marais en Jasper van Zyl, sal dan elkeen 'n verslag skryf oor die gedigte wat op LitNet gepubliseer is. In die verslag sal hulle raad gee oor hoe die deelnemers hul gedigte kan verbeter.
Deelnemers kry dan die geleentheid om verbeteringe aan te bring, waarna die tweede weergawe van hulle verse op LitNet gepubliseer word. Die inwonende skrywers skryf elkeen 'n tweede verslag na aanleiding van die gewysigde gedigte.
Deelnemers slyp nog 'n maal aan hul gedigte op grond van die twee skrywers se raad, en dan word die finale weergawes van die gedigte op LitNet gepubliseer.
Lesers kan die skryf- en skaafproses en ook die keurders se kommentaar deurlopend op SkryfNet volg.
Wie is die inwonende skrywers?
Danie Marais is 'n bekroonde digter en die skrywer van twee bundels: in die buitenste ruimte en al is die maan 'n misverstand. Marais het sy debuut in Nuwe Stemme 3 gemaak en was die medesamesteller van Nuwe Stemme 4. Hy is ook 'n joernalis en aanbieder van radioprogramme soos The Wrong Rock Show en The Unhappy Hour op Bush Radio. Lees hier meer oor Danie.
Jasper van Zyl debuteer reeds as hoërskoolleerder in Nuwe Stemme 3. In 2011 verskyn sy eerste bundel, Die lewe tussen pikkewyne, wat baie positief deur resensente ontvang word. Jasper is 'n mediese student en een van die dae 'n gekwalifiseerde dokter. Lees hier meer oor Jasper. Wat kos dit?
Stuur jou voltooide aansoekvorm aan skryfnet@litnet.co.za en heg jou vyf gedigte in één Word-dokument aan jou e-pos aan.
Die aansoekvorm is hier beskikbaar.
Vir enige verdere inligting, kontak die slypskool-organiseerder, Bibi Slippers, by skryfnet@litnet.co.za.